Komisija za ocenjevanje kAKOVOSTI UNIVERZE

## Z A P I S N I K

18. redne seje Komisije za ocenjevanje kakovosti univerze,

ki je potekala 13. aprila 2023 na Univerzi v Mariboru s pričetkom ob 11. uri

**Prisotni člani Komisije:** prof. dr. Marko Marhl, prof. dr. Gregor Polančič, Katja Hanžič, prof. dr. Samo Korpar, prof. dr. Nataša Vaupotič, prof. dr. Alenka Brezavšček, prof. dr. Ignacijo Biluš, doc. dr. Barbara Pavlakovič (MS Teams), prof. dr. Danijela Frangež (MS Teams), prof. dr. Marjan Krašna, doc. dr. Tomaž Zupančič, Damir Mlakar, Robert Presker, Luka Golčman.

**Odsotni člani Komisije:** prof. dr. Borut Bratina, prof. dr. Zdravko Praunseis, prof. dr. Jernej Prišenk, doc. dr. Uroš Kramar, mag. Maja Strauss, prof. dr. Andraž Stožer, prof. dr. Aleš Kobal, Aleksandra Grajfoner, Karin Lešnik, Matej Rožmarin, Jakob Turnšek, Nina Kotnik, Belmina Halvadžić.

**Ostali prisotni:** prof. dr. Janja Kristl, Marjana Potočnik (MS Teams), doc. dr. Jurij Dolenšek, Sandra Kurnik Zupanič, prof. dr. Marjan Mernik, mag. Miha Pauko, Danilo Majcen, Joanna Tekavc, dr. Marko Kežmah, Iztok Slatinek, Simona Zabavnik.

**Dnevni red:**

1. Potrditev zapisnika in pregled uresničenih sklepov 17. redne seje Komisije za ocenjevanje kakovosti univerze.
2. Izvedba samoevalvacije članic in drugih članic Univerze v Mariboru za študijsko leto 2021/2022.
3. Poročilo o izvedbi notranje programske evalvacije izbranih študijskih programov Fakultete za strojništvo.
4. Poročilo o izvedbi notranje programske evalvacije izbranih študijskih programov Fakultete za elektrotehniko, računalništvo in informatiko.
5. Poročilo o izvedbi notranje programske evalvacije izbranih študijskih programov Filozofske fakultete.
6. Poročilo o realizaciji akcijskega načrta korektivnih ukrepov za uresničevanje izpostavljenih priložnosti za izboljšanje v okviru notranje programske evalvacije študijskih programov Fakultete za turizem.
7. Notranja programska evalvacija izbranih študijskih programov Fakultete za naravoslovje in matematiko.
8. Notranja programska evalvacija izbranih študijskih programov Filozofske fakultete.
9. Notranje programske evalvacije študijskih programov Univerze v Mariboru v teku.
10. Informacije o aktivnostih Nacionalne agencije Republike Slovenije za kakovost v visokem šolstvu.
11. Razno.

Predsednik Komisije prof. dr. Marko Marhl je pozdravil navzoče in ugotovil njeno sklepčnost. Predlagal je dnevni red seje, s katerim so se prisotni strinjali in soglasno sprejeli

**SKLEP 1: Komisija za ocenjevanje kakovosti univerze sprejme predlagani dnevni red svoje 16. redne seje.**

*Ad. 1*

## Mag. Miha Pauko, strokovni sodelavec Komisije, je navzoče seznanil z vsebino zapisnika 17. redne seje Komisije, ki je potekala 9. februarja 2023. Poročal je, da so bili soglasno sprejeti sklepi v celoti uresničeni. Glede sklepov 10 in 11 je povedal, da bo predlog sprememb in dopolnitev *Meril za vrednotenje dela visokošolskih učiteljev in sodelavcev Univerze v Mariboru*, s katerimi se določi odstotek razbremenitve za predsednike komisij za ocenjevanje kakovosti članic univerze in predsednika Komisije za ocenjevanje kakovosti univerze, na svoji naslednji seji obravnavala Statutarna komisija UM.

## Nadalje je v zvezi s sklepom 14 dodal, da je rektor UM s sklepom št. 0732/2023/S 211/510-BF 15. marca 2023 imenoval petčlansko Delovno skupino za preučitev možnosti sprememb in dopolnitev procesov samoevalvacije študijskih programov Univerze v Mariboru. Predsednik delovne skupine je postal prof. dr. Marjan Mernik, ki je poročal, da se je le-ta doslej sestala že dvakrat. Enotni so, da je potrebno letna samoevalvacijska poročila študijskih programov ohraniti, a v določenih točkah skrajšati in s tem olajšati delo njihovim vodjem, ki pa morajo vendarle določene segmente spremljati letno. Prav tako bodo določene segmente poskušali združiti, določene pa ne ocenjevati vsako leto. Prof. dr. Natašo Vaupotič je zanimalo, ali razmišljajo o posebnem obrazcu za samoevalvacijo doktorskih študijskih programov, saj je bilo v preteklosti veliko pripomb, češ da v obstoječem obrazcu številne točke za doktorski študij niso relevantne. Sicer vedno znova slišijo pojasnila, da je obrazec le predlog in ga je za doktorski študij moč prilagoditi, pa vendar nastajajo s tem težave. Prof. dr. Marjan Mernik se je s predlogom strinjal in pozval prisotne, da čim prej posredujejo še dodatne predloge, ki jih bo delovna skupina obravnavala, preden bo predvidoma še pred poletjem 2023 zaključila s svojim delom. K zapisniku omenjene seje nihče od prisotnih ni imel pripomb, tako da je bil brez razprave soglasno sprejet predlagani

**SKLEP 2: Komisija za ocenjevanje kakovosti univerze se seznani s pregledom uresničenih sklepov ter sprejme zapisnik svoje 17. redne seje.**

*Ad. 2*

Prof. dr. Marko Marhl je uvodoma povedal, da so članice in druge članice UM izvedle samoevalvacijski postopek in izdelale samoevalvacijska poročila s poenoteno osnovno strukturo za študijsko leto 2021/2022, samoevalvacijski postopek pa je potekal v skladu z načrtovanim. Vsa poročila so obravnavali tudi ustrezni organi članic in drugih članic UM. Za resnejšo analizo omenjenih poročil še ni bilo časa, Komisija jo bo obravnavala predvidoma na svoji naslednji redni seji. Vsem predsednikom komisij za ocenjevanje kakovosti se je zahvalil za vloženi čas in opravljeno delo. Povedal je, da so samoevalvacijska poročila fakultet že peto leto zapored poenotena in primerljiva. Obrazec zadnjega samoevalvacijskega poročila je bil ponovno nekoliko dodelan in izboljšan, novost so predstavljale že izpolnjene tabele z avtomatsko zajetimi podatki s področij znanstvenoraziskovalne dejavnosti in financiranja. Dosežen je bil cilj izdelati samostojno spletno aplikacijo samoevalvacijskega poročila, ki omogoča avtomatsko vključevanje podatkov in olajša izdelavo poročila.

Robert Presker je dejal, da so letna poročila o samoevalvaciji članic in drugih članic UM naložena v za ta namen ustvarjenem spletnem mestu intraneta UM (Kakovost / Samoevalvacije fakultet in drugih članic). Vsi člani komisije imajo omogočen vpogled tudi v samoevalvacijska poročila ostalih fakultet oziroma drugih članic UM. Rok za oddajo samoevalvacijskih poročil se je – v skladu s *Pravilnikom o ocenjevanju kakovosti Univerze v Mariboru* – iztekel 31. marca 2023. Prisotne je zaprosil, da strokovni službi sporočijo predloge in pobude komisij za ocenjevanje kakovosti fakultet UM glede morebitnega izboljšanja obrazca samoevalvacijskega poročila za prihodnje obdobje (nekaj so jih medtem že prejeli), ki bi ga potrdili na prihodnji redni seji Komisije. Po razpravi sta bila soglasno sprejeta predlagana

**SKLEP 3: Komisija za ocenjevanje kakovosti univerze se seznani z izvedbo samoevalvacije članic in drugih članic Univerze v Mariboru za študijsko leto 2021/2022.**

**SKLEP 4: Člani Komisije za ocenjevanje kakovosti univerze do 31. maja 2023 posredujejo njeni strokovni službi predloge in pobude glede morebitnega izboljšanja obrazca samoevalvacijskega poročila fakultet Univerze v Mariboru.**

*Ad. 3*

Danilo Majcen iz Oddelka za razvoj in študentske zadeve UM je poročal, da se zaključuje postopek notranje programske evalvacije 9 izbranih študijskih programov Fakultete za strojništvo. Evalvacijska komisija je po preučitvi dokumentacije ter dvodnevnem evalvacijskem obisku (10. in 11. novembra 2022) izdelala poročilo o izvedbi notranje programske evalvacije. Evalvacija je potekala na enak način kot jih izvajajo ekspertne skupine Nacionalne agencije Republike Slovenije za kakovost v visokem šolstvu (NAKVIS). Predstavil je razširjeni povzetek končnega evalvacijskega poročila, ki je nastalo 9. decembra 2022. Izpostavil je ugotovljene prednosti (aktivno delovanje prodekanice za področje kakovosti, zanke kakovosti so večinoma sklenjene, študenti imajo možnost vključevanja v raziskovalne projekte, izvrstna spletna stran …), priložnosti za izboljšanje (vpeljava periodičnih razgovorov s študenti po posameznih študijskih programih oziroma vertikali, izenačitev dokaj raznolikega predznanja pri vpisu na drugi stopnji z uvajalnim tednom ali dodatnimi tečaji …), večjih pomanjkljivosti ali neskladnosti pa ni bilo zaznati. Na podlagi ugotovljenih priložnosti za izboljšanje je fakulteta izdelala akcijski načrt z ustrezno definiranimi korektivnimi ukrepi in izboljšavami, odgovornimi osebami ter roki za izvedbo ukrepov. Akcijski načrt korektivnih ukrepov je 1. marca 2023 potrdil senat presojane fakultete, skupaj s končnim evalvacijskim poročilom ju mora sprejeti Komisija, nato pa ju bo na svoji naslednji redni seji obravnaval in potrdil Senat UM. Čez dve leti bodo v Oddelku za razvoj in študentske zadeve UM pregledali uresničevanje ukrepov iz zapisanega akcijskega načrta ter s tem sklenili zanko kakovosti.

Prof. dr. Ignacijo Biluš s Fakultete za strojništvo je dejal, da bo fakulteta skušala v celoti uresničiti zastavljeni akcijski načrt ukrepov. Prof. dr. Nataša Vaupotič, članica evalvacijske komisije pri navedeni presoji, je dodala, da se je fakulteta pozitivno odzvala na vsa priporočila skupine evalvatorjev, po čemer sklepa, da so bili predlogi koristni. Po krajši razpravi je bil soglasno sprejet predlagani

**SKLEP 5: Komisija za ocenjevanje kakovosti univerze sprejme končno poročilo o izvedbi notranje programske evalvacije izbranih študijskih programov Fakultete za strojništvo ter akcijski načrt ukrepov za uresničevanje izpostavljenih priložnosti za izboljšanje in ju posreduje v potrditev Senatu Univerze v Mariboru.**

*Ad. 4*

Joanna Tekavc iz Oddelka za razvoj in študentske zadeve UM je uvodoma poročala, da se zaključuje tudi postopek notranje programske evalvacije 6 izbranih študijskih programov vseh treh stopenj Fakultete za elektrotehniko, računalništvo in informatiko. Evalvacijska komisija je na podlagi preučitve dokumentacije ter dvodnevnega evalvacijskega obiska (9. in 10. novembra 2022) izdelala poročilo o izvedbi notranje programske evalvacije. Evalvacija je potekala na enak način kot jih izvajajo ekspertne skupine NAKVIS. Predstavila je razširjeni povzetek končnega evalvacijskega poročila, ki je nastalo 22. decembra 2022. Izpostavila je nekatera ključna opažanja evalvatorjev, najprej ugotovljene prednosti (razvejan sistem zbiranja informacij in predlogov za spreminjanje študijskih programov, zaključen krog kakovosti, odlično delovanje raziskovalcev …), nato še priložnosti za izboljšanje (aktivneje vključiti več študentov v pisanje samoevalvacijskih poročil, zagotoviti pogoje za izvedbo študentske proste izbirnosti na drugih fakultetah, dodatna usposabljanja pedagogov s področja preverjanja in ocenjevanja znanja …), večjih pomanjkljivosti ali neskladnosti pa niso zaznali. Na podlagi ugotovljenih priložnosti za izboljšanje so na fakulteti izdelali akcijski načrt z definiranimi korektivnimi ukrepi in izboljšavami, odgovornimi osebami ter roki za izvedbo ukrepov. Z akcijskim načrtom korektivnih ukrepov je 24. februarja 2023 soglašal senat presojane fakultete, skupaj s končnim evalvacijskim poročilom ju mora sprejeti Komisija, nato pa ju bo na svoji naslednji redni seji obravnaval in potrdil Senat UM. Čez dve leti bodo v Oddelku za razvoj in študentske zadeve UM pregledali uresničevanje ukrepov iz zapisanega akcijskega načrta ter s tem sklenili zanko kakovosti.

Prof. dr. Gregor Polančič s Fakultete za elektrotehniko, računalništvo in informatiko je okvirno predstavil akcijski načrt sprejetih ukrepov ter poudaril, da so vsi izmed njih tudi merljivi. Po krajši razpravi je bil soglasno sprejet predlagani

**SKLEP 6: Komisija za ocenjevanje kakovosti univerze sprejme končno poročilo o izvedbi notranje programske evalvacije izbranih študijskih programov Fakultete za elektrotehniko, računalništvo in informatiko ter akcijski načrt ukrepov za uresničevanje izpostavljenih priložnosti za izboljšanje in ju posreduje v potrditev Senatu Univerze v Mariboru.**

*Ad. 5*

Joanna Tekavc je v nadaljevanju poročala, da se zaključuje tudi postopek notranje programske evalvacije 6 izbranih študijskih programov vseh treh stopenj Filozofske fakultete. Evalvacijska komisija je po preučitvi dokumentacije ter dvodnevnem evalvacijskem obisku (22. in 24. novembra 2022) izdelala poročilo o izvedbi notranje programske evalvacije. Evalvacija je potekala na enak način kot jih izvajajo ekspertne skupine NAKVIS. Predstavila je razširjeni povzetek končnega evalvacijskega poročila, oddanega 13. decembra 2022. Nanizala je nekatere ugotovljene prednosti (manjši vpis študentov omogoča njihovo individualno obravnavo, spodbudna prehodnost s prve stopnje študija na drugo, programski sveti vzpostavljajo rednejše stike z zunanjimi deležniki …) ter priložnosti za izboljšanje (preveč splošno zastavljen akcijski načrt, neugodno razmerje med znanstvenoraziskovalnim in pedagoškim delom pedagoškega kadra, premajhno zanimanje študentov in zaposlenih za mednarodne izmenjave …), večjih pomanjkljivosti ali neskladnosti pa ni bilo zaznati. Na podlagi ugotovljenih priložnosti za izboljšanje je fakulteta izdelala akcijski načrt z ustrezno definiranimi korektivnimi ukrepi in izboljšavami, odgovornimi osebami ter roki za izvedbo ukrepov. Akcijski načrt korektivnih ukrepov je 23. marca 2023 potrdil senat presojane fakultete, skupaj s končnim evalvacijskim poročilom ju mora sprejeti Komisija, nato pa ju bo na svoji naslednji redni seji obravnaval in potrdil Senat UM. Čez dve leti bodo v Oddelku za razvoj in študentske zadeve UM pregledali uresničevanje ukrepov iz zapisanega akcijskega načrta ter s tem sklenili zanko kakovosti. Po krajši razpravi je bil soglasno sprejet predlagani

**SKLEP 7: Komisija za ocenjevanje kakovosti univerze sprejme končno poročilo o izvedbi notranje programske evalvacije izbranih študijskih programov Filozofske fakultete ter akcijski načrt ukrepov za uresničevanje izpostavljenih priložnosti za izboljšanje in ju posreduje v potrditev Senatu Univerze v Mariboru.**

*Ad. 6*

Joanna Tekavc je še poročala, da sta potekli dve leti od opravljene notranje programske evalvacije študijskih programov Fakultete za turizem. Na podlagi končnega poročila o izvedbi notranje programske evalvacije je presojana fakulteta izdelala akcijski načrt z ustrezno definiranimi aktivnostmi in ukrepi ter roki za izvedbo ukrepov, s katerimi je naslovila izpostavljene priložnosti za izboljšanje. Poročilo o izvedbi notranje programske evalvacije skupaj z akcijskim načrtom je sprejela Komisija na svoji 8. redni seji 8. aprila 2021, nato pa ga je potrdil Senat UM na 19. redni seji 20. aprila 2021. Oddelek za razvoj in študentske zadeve UM je fakulteto pozval, da mu posreduje informacije o uresničevanju akcijskega načrta korektivnih ukrepov za uresničevanje izpostavljenih priložnosti za izboljšanje. Fakulteta za turizem je v roku poslala poročilo o uresničevanju akcijskega načrta ukrepov, ki ga je predhodno (29. marca 2023) potrdil njen senat.

Doc. dr. Barbara Pavlakovič je predstavila uresničevanje posameznih ukrepov iz omenjenega akcijskega načrta ter poročala, da so skupaj z vodji evalviranih študijskih programov ter s predstavniki vodstva fakultete ugotovili, da je bila večina izmed zapisanih ukrepov uresničenih, izvajanje nekaterih še poteka, eden izmed njih pa ni bil uresničen (prostora za knjižnico v lastnih prostorih še niso uspeli zagotoviti, predvidena pa je v načrtih nove fakultetne stavbe). Po krajši razpravi je bil soglasno sprejet predlagani

**SKLEP 8: Komisija za ocenjevanje kakovosti univerze sprejme Poročilo o realizaciji akcijskega načrta korektivnih ukrepov za uresničevanje izpostavljenih priložnosti za izboljšanje v okviru notranje programske evalvacije študijskih programov Turizem Fakultete za turizem.**

*Ad. 7*

Danilo Majcen je povedal, da je bil na spletni strani univerze v skladu z *Merili za izbiro in potrditev evalvatorjev za potrebe notranjih programskih evalvacij na Univerzi v Mariboru* 1. marca 2023 objavljen Razpis za izbiro kandidatov za člane evalvacijske komisije pri izvedbi notranje programske evalvacije študijskih programov Fakultete za naravoslovje in matematiko. Z razpisom so posebej seznanili vse vključene v vzpostavljeno mrežo evalvatorjev študijskih programov ter k vpisu v mrežo evalvatorjev povabili visokošolske učitelje z drugih institucij z izvolitvijo na področju, s katerega so evalvirani študijski programi. Možnost prijave na razpis so imeli visokošolski učitelji UM iz nabora ustreznih evalvatorjev, predstavniki študentov iz nabora ustreznih evalvatorjev ter visokošolski učitelji, ki niso zaposleni na UM, slednji z ustreznimi izvolitvami s področij evalviranih študijskih programov. Rok za oddajo vlog je potekel 27. marca 2023, prispelo je 9 vlog. Za člane evalvacijske komisije pri izvedbi notranje programske evalvacije 12 študijskih programov omenjene fakultete kandidirajo (po vrstnem redu, kot je strokovna služba prejemala posamezne vloge): Andreja Kumer (študentka, Fakulteta za strojništvo, UM), Davor Ornik (študent, Fakulteta za elektrotehniko, računalništvo in informatiko, UM), prof. dr. Iztok Palčič (Fakulteta za strojništvo, UM), prof. dr. Iztok Tiselj (Institut Jožef Stefan; Fakulteta za matematiko in fiziko, Univerza v Ljubljani), prof. dr. Jelka Geršak (Fakulteta za strojništvo, UM), doc. dr. Matija Milanič (Fakulteta za matematiko in fiziko, Univerza v Ljubljani), doc. dr. Miloš Beković (Fakulteta za elektrotehniko, računalništvo in informatiko, UM), Suzana Bračič Tomažič (študentka, Medicinska fakulteta UM) in doc. dr. Tina Tomažič (Fakulteta za elektrotehniko, računalništvo in informatiko, UM). V nadaljevanju je kratko predstavil predlagane kandidate za evalvacijsko komisijo, ki bo presojala študijske programe omenjene fakultete. Iz nabora kandidatov so bili po utemeljitvi predloga in razpravi v evalvacijsko komisijo predlagani: prof. dr. Iztok Tiselj, predsednik, ter člana doc. dr. Miloš Beković in Andreja Kumer. Predlog bo Komisija posredovala rektorju UM, da s sklepom imenuje navedeno tričlansko evalvacijsko komisijo za notranjo programsko evalvacijo študijskih programov Fakultete za naravoslovje in matematiko.

Prof. dr. Nataša Vaupotič k navedenemu predlogu ni imela pripomb. Opazila je sicer, da v skupini evalvatorjev ni nikogar s področja biologije ali ekologije (študenti navedenih področij namreč predstavljajo približno polovico študentov fakultete), a se na razpis ni prijavil noben kandidat s teh področij. Ker pa je notranja evalvacija namenjena predvsem preverjanju izvajanja študijskih programov in samoevalvacije ter ali so zanke kakovosti zaključene, je menila, da je sestava evalvacijske komisije ustrezna. Prof. dr. Gregor Polančič je opozoril, da so bili določeni kandidati že večkrat imenovani v evalvacijske komisije, medtem ko se je kolegica z njegove fakultete že štirikrat neuspešno potegovala za članstvo v le-teh, kar posledično lahko vodi v upad motivacije za nadaljnje kandidature, pri čemer je bilo pred leti poudarjeno, da moramo na UM skrbeti za širitev nabora kandidatov za notranje evalvacijske komisije. Robert Presker je pojasnil, da se tega zavedajo, a morajo po drugi strani tudi skrbeti za določeno mero izkušenosti tima evalvatorjev. Po krajši razpravi je bil soglasno sprejet

**SKLEP 9: Komisija za ocenjevanje kakovosti univerze predlaga rektorju Univerze v Mariboru, da imenuje evalvacijsko komisijo pri izvedbi notranje programske evalvacije študijskih programov Fakultete za naravoslovje in matematiko v naslednji sestavi: prof. dr. Iztok Tiselj (Institut Jožef Stefan; Fakulteta za matematiko in fiziko, Univerza v Ljubljani), predsednik, ter člana doc. dr. Miloš Beković (Fakulteta za elektrotehniko, računalništvo in informatiko, Univerza v Mariboru) in Andreja Kumer (študentka, Fakulteta za strojništvo, Univerza v Mariboru).**

*Ad. 8*

Joanna Tekavc je predstavila Razpis za izbiro kandidatov za člane evalvacijske komisije pri izvedbi notranje programske evalvacije študijskih programov Filozofske fakultete, ki je bil 1. marca 2023 objavljen na spletni strani univerze v skladu z *Merili za izbiro in potrditev evalvatorjev za potrebe notranjih programskih evalvacij na Univerzi v Mariboru*. Z razpisom so posebej seznanili vse vključene v vzpostavljeno mrežo evalvatorjev študijskih programov ter k vpisu v mrežo evalvatorjev povabili visokošolske učitelje z drugih institucij z izvolitvijo na področju, s katerega so evalvirani študijski programi. Možnost prijave na razpis so imeli visokošolski učitelji UM iz nabora ustreznih evalvatorjev, predstavniki študentov iz nabora ustreznih evalvatorjev ter visokošolski učitelji, ki niso zaposleni na UM, slednji z ustreznimi izvolitvami s področij evalviranih študijskih programov. Rok za oddajo vlog je potekel 27. marca 2023, prispelo je 5 vlog. Za člane evalvacijske komisije pri izvedbi notranje programske evalvacije 11 izbranih študijskih programov omenjene fakultete kandidirajo (po vrstnem redu, kot je strokovna služba prejemala posamezne vloge): Andreja Kumer (študentka, Fakulteta za strojništvo, UM), prof. dr. Blaž Repe (Filozofska fakulteta, Univerza v Ljubljani), Davor Ornik (študent, Fakulteta za elektrotehniko, računalništvo in informatiko, UM), prof. dr. Jernej Zupančič (Filozofska fakulteta, Univerza v Ljubljani) in prof. dr. Špela Vintar (Filozofska fakulteta, Univerza v Ljubljani). V nadaljevanju je kratko predstavila predlagane kandidate za evalvacijsko komisijo, ki bo presojala študijske programe omenjene fakultete. Iz nabora kandidatov so bili po utemeljitvi predloga in razpravi v evalvacijsko komisijo predlagani: prof. dr. Blaž Repe, predsednik, ter člana prof. dr. Špela Vintar in Davor Ornik. Predlog bo Komisija posredovala rektorju UM, da s sklepom imenuje navedeno tričlansko evalvacijsko komisijo za notranjo programsko evalvacijo izbranih študijskih programov Filozofske fakultete.

Prof. dr. Marjan Krašna je ocenil, da gre z ozirom na presojane študijske programe za dobro izbiro evalvatorjev. Predsednik Komisije je še dodal, da v predlogu evalvacijske komisije ni notranjega člana iz vrst visokošolskih učiteljev z UM, ker na razpis ni prispela nobena tovrstna vloga, zaradi povsem različnih področij ocenjevanja pa gre za odličen izbor dveh članov iste komisije z ljubljanske univerze. Po krajši razpravi je bil soglasno sprejet

**SKLEP 10: Komisija za ocenjevanje kakovosti univerze predlaga rektorju Univerze v Mariboru, da imenuje evalvacijsko komisijo pri izvedbi notranje programske evalvacije izbranih študijskih programov Filozofske fakultete v naslednji sestavi: prof. dr. Blaž Repe (Filozofska fakulteta, Univerza v Ljubljani), predsednik, ter člana prof. dr. Špela Vintar (Filozofska fakulteta, Univerza v Ljubljani) in Davor Ornik (študent, Fakulteta za elektrotehniko, računalništvo in informatiko, Univerza v Mariboru).**

*Ad. 9*

Robert Presker je predstavil notranje programske evalvacije študijskih programov na UM, ki so v teku. V mrežo ocenjevalcev iz slovenskega in mednarodnega visokošolskega prostora, ki bodo izvajali ali že izvajajo notranje programske evalvacije študijskih programov, je trenutno vpisanih 147 kandidatov izmed visokošolskih učiteljev z UM ter z ostalih domačih in tujih univerz ter študentov.

V nadaljevanju je kratko predstavil še postopke notranjih programskih evalvacij izbranih študijskih programov članic UM, ki trenutno potekajo na Pravni fakulteti, Fakulteti za strojništvo, Fakulteti za elektrotehniko, računalništvo in informatiko, Filozofski fakulteti, Fakulteti za gradbeništvo, prometno inženirstvo in arhitekturo ter Medicinski fakulteti. Dodal je še, da se na UM z letom 2023 zaključuje prvo 5-letno obdobje izvajanja notranjih programskih evalvacij, odkar jih je le-ta prevzela od NAKVIS. S tem bo skladno s posameznimi letnimi načrti izvedbe notranjih programskih evalvacij študijskih programov oziroma skupine študijskih programov na UM izvedena presoja prav vseh akreditiranih študijskih programov. Ob koncu tega ciklusa bodo v Oddelku za razvoj in študentske zadeve UM izvedli evalvacijo izvedenih notranjih programskih evalvacij študijskih programov fakultet UM. Po krajši razpravi je bil soglasno sprejet predlagani

**SKLEP 11: Komisija za ocenjevanje kakovosti univerze se seznani z aktivnostmi pri postopkih notranjih programskih evalvacij študijskih programov Univerze v Mariboru.**

*Ad. 10*

Prof. dr. Marjan Mernik, sicer namestnik predsednika Sveta NAKVIS, je poročal o trenutnih aktivnostih agencije. Izpostavil je, da je v času od 21. do 24. marca 2023 agencijo obiskala skupina strokovnjakov Evropskega združenja agencij za kakovost v visokem šolstvu (ENQA). Namen usmerjene zunanje presoje agencije je pregled ciljnih področij delovanja agencije, predvsem ugotovljenih delnih skladnosti, bistvenih sprememb delovanja agencije od pretekle presoje ter aktualnih izzivov pri doseganju skladnosti s Standardi in smernicami za zagotavljanje kakovosti v evropskem visokošolskem prostoru (ESG). Poudarek usmerjene presoje ENQA je tudi pomoč agenciji pri prizadevanjih za nenehno izboljšanje njenega dela. Zadnji dan obiska so tuji eksperti predstavili zaključne ugotovitve o delu agencije v zadnjih petih letih, ki kažejo, da le-ta izpolnjuje evropske standarde kakovosti in izkazuje izrazit napredek pri svojem delu. Skupina evalvatorjev bo svoje poročilo pripravila v maju 2023, formalno odločitev o podaljšanju članstva v ENQA in vpisu v evropskem registru tovrstnih agencij (EQAR) pa je pričakovati jeseni 2023. Prof. dr. Marko Marhl je dodal, da sta se z Robertom Preskerjem – kot predsednik univerzitetne komisije za ocenjevanje kakovosti oziroma kot predstavnik strokovnih služb za isto področje – udeležila razgovora v okviru omenjene presoje NAKVIS. Nacionalna agencija je za svoje delo v obdobju od zadnje tovrstne presoje od skupine strokovnjakov ENQA prejela preliminarne pohvale. Robert Presker je pristavil, da so predstavnikom strokovnih služb NAKVIS izrazili željo, da bi bile prihodnje presoje v okviru akreditacijskih postopkov univerz bolj ciljne in usmerjene ter ne tako splošne in obširne kot v preteklih letih.

V obravnavi so tudi spremembe *Minimalnih standardov za izvolitve v nazive visokošolskih učiteljev, znanstvenih delavcev in visokošolskih sodelavcev na visokošolskih zavodih*, ki zadevajo kandidate s posebnimi potrebami. V predlogu dopolnitev je zapisano, da lahko kandidati z različnimi oblikami in vrstami invalidnosti, ki potrebujejo pomoč pri mobilnosti ter spremljevalce oziroma zdravstveno oskrbo, kandidati, ki ves čas zadnjega izvolitvenega obdobja delajo krajši delovni čas, ter kandidati v drugih specifičnih življenjskih okoliščinah, ki jim je zaradi teh okoliščin onemogočena daljša odsotnost od doma, lahko trimesečno neprekinjeno delovanje v tujini izpolnijo na daljavo ali po več krajših delih. O utemeljenosti izjeme in o načinu izpolnitve tega pogoja odloči visokošolski zavod po izvedeni strokovni presoji na podlagi vloge kandidata, ki so ji priložena ustrezna dokazila.

Prof. dr. Nataša Vaupotič je izpostavila, da je trimesečno neprekinjeno delovanje v tujini kot navedeni pogoj zelo zahtevno uskladiti ženskim kandidatkam zaradi otrok, starševstva in družinskega življenja. Smiselno bi bilo tudi premisliti, kaj se z zahtevo po mobilnosti v tujini želi doseči. Če gre za mednarodne povezave, jih lahko kandidati izkazujejo tudi skozi soavtorstva z raziskovalci s tujih institucij, s sodelovanjem pri skupnih projektih ipd. Izpostavila je, da so raziskovalci s področja družboslovja in humanistike večkrat opozorili, da zanje take mobilnosti niso značilne, da je to specifika naravoslovja in tehnike. Predlagala je še, da bi NAKVIS lahko pričela z obravnavo že dalj časa zaznavnega razkoraka med spoloma v slovenskem visokošolskem prostoru: pri mlajših akademskih kadrih je zastopanost obeh spolov uravnovešena, medtem ko pri deležu rednih profesorjev krepko prevladujejo moški. Z zahtevo po mobilnosti, še posebej neprekinjeni, lahko pride do osipa ženskega kadra. Prof. dr. Marjan Mernik je pozdravil predloga in ju bo prenesel vodstvu nacionalne agencije. Prof. dr. Marjan Krašna je izpostavil neprimernost zahteve, da gre za mednarodno mobilnost zgolj v primeru, ko je nekdo dejansko odsoten od doma. V primeru, ko bi se kandidat tri mesece vozil na delo na sosednjo univerzo, npr. v Gradcu ali Zagrebu, pa to ne šteje kot mobilnost. Opozoril je še, da nihče nima zakonske pravice odrejati, kje bo kandidat spal ali preživljal svoj prosti čas, da se bo to štelo kot mobilnost.

Prof. dr. Marko Marhl je poudaril primer dobre prakse na UM, da Komisija že daljše obdobje sproti obveščena o tekočih aktivnostih NAKVIS. Priložnost za poglobitev tega sodelovanja bo na naslednji redni seji Komisije, ki bo potekala 14. junija 2023, ko bo gostila direktorja agencije dr. Francija Demšarja. Tako bomo imeli skozi razpravo priložnost za dodatno obojestransko komunikacijo z NAKVIS, ki je slovenskim univerzam naložila veliko odgovornost, da same periodično izvajajo evalvacije svojih študijskih programov. Po daljši razpravi je bil soglasno sprejet

SKLEP 12: Komisija za ocenjevanje kakovosti univerze se seznani z aktivnostmi Nacionalne agencije Republike Slovenije za kakovost v visokem šolstvu.

*Ad. 11*

Danilo Majcen je povedal, da je bil na zadnji redni seji Komisije podan predlog, da bi potrdila o udeležbi na izobraževanjih *Izpopolni UM* izdajali tudi za kasnejše oglede posnetkov izobraževanj. Dogovorjeno je bilo, da strokovna služba Komisije posreduje mnenje o omenjenem predlogu. V Oddelku za razvoj in študentske zadeve UM so za mnenje zaprosili vodstvo fakultete, ki je najbolj pristojna za podajo tovrstnega mnenja, in sicer dekanico Pedagoške fakultete. Le-ta je sporočila, da ni primerno zaposlenemu na UM, ki si ogleda posnetek izobraževanja, izdati potrdilo o udeležbi na izobraževanju. Po njeni presoji bi se izobraževanja povsem razvrednotila, prišlo bi tudi do množice potrdil o izobraževanju. Namen izobraževanja je veliko širši: pogovor s predavateljem, izmenjava izkušenj med udeleženci izobraževanja … Dekanica še navaja, da so objavljeni posnetki le nadgradnja predvsem za tiste, ki so se izobraževanja že udeležili. Predsednik Komisije je dejal, da interes za naknadni ogled izvedenih usposabljanj očitno obstaja, a da je še preuranjeno za sprejetje končne odločitve o zadevi ter je morda mogoče najti še kakšno tehnično rešitev. Prof. dr. Gregor Polančič je dodal, da naj bo cilj tovrstnih usposabljanj pridobivanje in ocenjevanje novega znanja, ki ga je možno pridobiti oziroma dopolniti tudi s posnetki usposabljanj in ne zgolj s potrdili o udeležbi.

Robert Presker je predstavil dopis, ki ga je 21. februarja 2023 Oddelek za prevodoslovje Filozofske fakultete naslovil na člane Komisije. Navedeni oddelek je bil pozvan k notranji programski evalvaciji svojih dodiplomskih študijskih programov, in sicer Prevajalske študije – angleščina, Prevajalske študije – nemščina in Prevajalske študije – madžarščina (ki ni razpisan že od študijskega leta 2014/2015). V preteklem študijskem letu so pristopili k temeljiti prenovi in združevanju omenjenih treh programov v enoten program Prevajalske študije, ki naj bi ga predvidoma prvič razpisali v študijskem letu 2024/2025. Predstojnica oddelka se je obrnila na skupne službe fakultete za pojasnilo in s prošnjo, da se notranja programska evalvacija treh starih programov ne izvede, ker ni relevantna ter ne bo prispevala h kakovosti izvajanja novega programa, bo pa zgolj dodatno administrativno obremenila vodje študijskih programov. S tem dopisom prosijo, da se Komisija opredeli do notranje programske evalvacije. V nadaljevanju je predstavil odgovor Oddelka za razvoj in študentske zadeve UM (z njim je soglašal tudi predsednik Komisije), ki ga je 2. marca 2023 posredoval Oddelku za prevodoslovje Filozofske fakultete ter drugim deležnikom. V njem je navedeno, da je Komisija za ocenjevanje kakovosti univerze na predlog Komisije za dodiplomski študij Senata UM sprejela načrt notranjih programskih evalvacij v letu 2023. Med načrtovanimi je tudi notranja programska evalvacija treh navedenih dodiplomskih študijskih programov. Po preverbi pri Oddelku za izobraževanje in študij UM, so ugotovili, da pri načrtovanem združevanju omenjenih treh študijskih programov v enoten študijski program Prevajalske študije ne načrtujejo akreditacije novega študijskega programa, ampak omejene spremembe obstoječih študijskih programov, ki jih ni potrebno akreditirati pri NAKVIS, temveč jih je mogoče izvesti znotraj UM. V tovrstnem primeru, ko se osnovna struktura študijskega programa ohrani, vendar se ta delno preoblikuje in nastopa npr. kot smer znotraj krovnega študijskega programa, je smiselno, da se načrtovana evalvacija izvede skladno z načrtom. Priporočila, ki jih bo skupina strokovnjakov ob evalvaciji podala, je nato smiselno upoštevati pri načrtovanju nadaljnjega razvoja smeri študijskega programa. Dodal je še, da je v takšnih primerih NAKVIS nekoč izvajala vzorčne evalvacije študijskih programov. V krajši razpravi so navzoči soglasno podprli zapisano.

Seja je bila zaključena ob 12.40.

V Mariboru, 20. aprila 2023

Zapisal Predsednik

Mag. Miha Pauko Prof. dr. Marko Marhl